ગુજરાતમાં 16 મુખ્યમંત્રી આવી ગયા છે પરંતુ સૌથી વધુ ગુસ્સાવાળા મુખ્યમંત્રી કોણ-- તો, જેમણે ગુજરાતમાં 13 વર્ષ સુધી શાસન કર્યું છે તે નરેન્દ્ર મોદીનો ગુસ્સો કેબિનેટના સભ્યોએ જોયો છે. મુખ્યમંત્રીનું ધાર્યુ ન થાય તો કેબિનેટના મંત્રી સહિત વિભાગના ઓફિસરોને ઠપકો મળતો હતો. મોદીથી આખું સચિવાલય ડરતું હતું. તેઓ જ્યાં સુધી સચિવાલયમાં બેઠા હોય ત્યાં સુધી કોઇ અધિકારીની હિંમત ન હતી કે ઉભા થઇને ઘરે જાય. તેમની સચિવાલયમાં ધાક હતી. મંત્રીને પણ તેઓ કહેતા-- 'રહેવા દો, ના થાય તો બીજા લાઇનમાં છે.' એ પછી ચીમનભાઇ પટેલનું શાસન ધાકવાળું હતું. તેઓ વિપક્ષના સભ્યને પણ ધમકાવી નાંખતા હતા. એક વખતે તેમણે વિભાગના અધિકારીને કામ સોંપ્યું હતું પરંતુ અધિકારીએ જીઆરનું બહાનું બતાવી કહ્યું કે સરકારના નિયમ પ્રમાણે કામ થાય તેમ નથી ત્યારે ચીમનભાઇ પટેલનો પિત્તો ગયો અને અધિકારીને કહ્યું કે, 'આ ચીમન પટેલ કહે તે જીઆર. હું જે બોલું છું તે જીઆર છે. કામ ન કરવું હોય તો ઘરે બેસવું પડશે...' પછી કોઇની મજાલ છે કે મુખ્યમંત્રીને નિયમ બતાવે... તેમના પછી શંકરસિંહ વાઘેલાનો વારો આવે છે. તેઓ ગુસ્સાવાળા હતા. મંત્રીઓ અને અધિકારીઓને ખખડાવી નાંખતા હતા. તેમણે એક કામમાં ઓફિસરને સીધું કહ્યું હતું કે-- 'મારી સરકારમાં હું જે કહું તે થવું જોઇએ.' આ ત્રણ મુખ્યમંત્રી બીજા મુખ્યમંત્રીઓ કરતાં અલગ તરી આવ્યા હતા. આ ત્રણેય પાસે વહીવટીતંત્ર પર પક્કડ હતી. આ ત્રણેયમાં અલગ અલગ પટેલ, ક્ષત્રિય અને ઓબીસી જ્ઞાતિનું પ્રભુત્વ છે. એ સિવાય માધવસિંહ સોલંકી અને અમરસિંહ ચૌધરીની પણ સરકારમાં પક્કડ હતી પરંતુ તેઓ મૃદુતાથી સમજાવતા હતા. ભાગ્યેજ તેઓ કોઇ ઓફિસર કે મંત્રી પર ગરમ થયા હશે...